Sortland bygdebok

Sortland bygdebok – gård og slekt er et bokverk på fem bind som dekker gårds- og slektshistorien i Sortland kommune i Nordland fra 1600-tallet til ca. 1950.Gårdene på vestsida av Eidsfjorden (gnr. 34-38) ble fraflyttet på 1960-tallet, og bind 3 dekker derfor historien fram til fraflyttingen for disse gårdenes del.

Sortland kommune oppnevnte medlemmer til ei bygdeboknemnd alt i 1964. I 1992 vedtok kommunestyret i Sortland at det skulle utarbeides en gårds- og slektshistorie for Sortland i fem bind. Kommunen inngikk faglig og økonomisk samarbeid med Andøy kommune, og også samarbeid med de andre kommunene i Vesterålen (Bø, Hadsel og Øksnes). Innsamling av kildemateriale ble gjort av privatpersoner, Sortland Historielag, gjennom sommerjobber for ungdom og sysselsettingstiltak.

Johan Borgos er forfatter for bygdebokverket. Asmund Andreassen har vært bilderedaktør for de tre første bindene av verket. Bind 1 har illustrasjoner av Karin Hay White, og bind 2-5 er illustrert av Atle Paulsen.

Gårds- og slektshistorien forteller historien om gårdene og familiene på dem, så langt det er mulig ut fra de kildene som finnes. Bøkene er delt opp i kapitler for hver gård, med beskrivelse av gården, historien om folket på gården og slektstabeller. Dessuten inneholder bøkene enkle kart over hver gård, en grafisk framstilling av befolkningsutviklingen på gårdene, samt register over alle hovedpersonene i slektshistorien. Bøkene inneholder også mange historiske fotografier.

Sortland kommune ga i 1990 ut boka Sortlands historie bind 1 – Swartalande. Den boka tar for seg historien til kommunen og området fram til 1720 e.Kr., og er skrevet av Helge Guttormsen, med bidrag av Per Bøe og Reinhard Mook.

Bindene
Bind 1, utgitt 2001: Gårdsnummer 10 Lille Rise, gnr. 11 Store Rise, gnr. 12 Holand, gnr. 13 Bø, gnr. 14 Steiro.
Bind 2, utgitt 2005: Gnr. 15 Sortland, gnr. 16 Ånstad, gnr. 17 Bygd, gnr. 18 Sandstrand, gnr. 19 Jennestad, gnr. 20 Breivika, gnr. 21 Vik.
Bind 3, utgitt 2007: Gnr. 34 Hellfjorden, gnr. 35 Melfjorden, gnr. 36 Solum, gnr. 37 Grytting, gnr. 38 Valsnes, gnr. 39 Frøskeland, gnr. 40 Holmstad, gnr. 41 Valfjorden, gnr. 42 Oshaugen, gnr. 43 Sildpollen, gnr. 44 Straumfjordvika, gnr. 45 Straumfjorden.
Bind 4, utgitt 2011: Gnr. 22 Gåsbøl, gnr. 23 Nevernes, gnr. 24 Bogen, gnr. 25 Bremnes, gnr. 33 Holm, gnr. 26 Roksøya, gnr. 27 Stamnes, gnr. 28 Reinsnes, gnr. 29 Liland, gnr. 30 Hognfjord, gnr. 31 Kvalsaukan, gnr. 32 Kringelen, gnr. 1 Strand, gnr. 2 Osvoll, gnr. 61 Kinn, gnr. 62 Finnsæter, gnr. 63 Myrland, gnr. 64 Reinstad, gnr. 65 Godfjordbotn, gnr. 66 Bjørnrå, gnr. 67 Gunnesdal, gnr. 68 Mehus, gnr. 69 Røkenes.
Bind 5, utgitt 2012: Gnr. 3 Kjerringnes, gnr. 4 Sigerfjord, gnr. 5 Ridderset, gnr. 6 Spjutvika, gnr. 7 Brokløysa, gnr. 8 Blokken, gnr. 9 Rødsand.

Indre Eidsfjord, gårdene 34-45, dekket i bind 3, ble overført fra Hadsel til Sortland i 1963. Holm, gård 33, ble overført fra Langenes (nå Øksnes) til Sortland samme år. Godfjorden, gårdene 61-69, ble overført fra Kvæfjord i Troms til Sortland i 2000, og var i utgangspunktet ikke planlagt å skulle dekkes av bygdeboka for Sortland, men det ble senere bestemt at Godfjorden skulle tas med likevel.

Utgivelsesdetaljer
Sortland bygdebok – Gård og slekt. Sortland kommune. ISBN 82-991889-3-8 (hele verket)
Sortland bygdebok – Gård og slekt. Del 1. Sortland kommune 2001. ISBN 82-991889-4-6
Sortland bygdebok – Gård og slekt. Del 2. Sortland kommune 2005. ISBN 82-991889-5-4
Sortland bygdebok – Gård og slekt. Del 3. Sortland kommune 2007. ISBN 978-82-991889-6-8
Sortland bygdebok – Gård og slekt. Del 4. Sortland kommune 2011. ISBN 978-82-991889-7-5
Sortland bygdebok – Gård og slekt. Del 5. Sortland kommune 2012. ISBN 978-82-991889-8-2
Sortlands historie. Bind 1 – Swartalande. Sortland kommune 1990. ISBN 82-991889-1-1

 Referanser 

Eksterne lenker
 Sortland kommune: Sortland bygdebok, gård og slekt (ikke oppdatert)
 Sortland Museum: Nytt bind av  Sortland bygdebok! (26. mars 2007)
 Sortland kommune: Lansering av Sortland bygdebok. Gård og slekt. Del 5 (13. november 2012)
 Johan Borgos: Bygdebøker fra Vesterålen

Kategori:Lokalhistorie
Kategori:Norske sakprosabøker
Kategori:Sortlands historie